4. การประกอบธุรกิจ

การประกอบธุรกิจของบริษัทและบริษัทย่อยนั้น
ได้แก่การผลิตและจำหน่ายวัตถุดิบในรูปแบบของเม็ดพลาสติกมาสเตอร์แบตซ์และเม็ดพลาสติกคอมพาวด์ให้แก่ผู้ประกอบการแปรรูปพลาสติก
รวมถึงจำหน่ายสีผสมพลาสติกชนิดผงเพื่อให้ลูกค้าใช้เป็นวัตถุดิบตั้งต้นในกระบวนการผลิต
โดยจากแผนภาพการเพิ่มมูลค่าของผลิตภัณฑ์พลาสติก (Plastic Article Value Chain)
จะเห็นได้ว่า การจัดเตรียมวัตถุดิบในการผลิตผลิตภัณฑ์พลาสติกนั้น สามารถแบ่งได้เป็น 3 รูปแบบคือ

1.  การใช้วัตถุดิบตั้งต้นแต่ละประเภทในการกระบวนการผลิต เช่น เม็ดพลาสติก, สี,
    สารเติมแต่ง, ฟิลเล่อร์ และอื่น ๆ มาผสมกันตามสัดส่วน
    แล้วนำไปเข้ากระบวนการขึ้นรูปเป็นผลิตภัณฑ์พลาสติก

2.  การใช้วัตถุดิบในรูปของมาสเตอร์แบตซ์หรือเม็ดพลาสติกแบบเข้มข้น
    ซึ่งต้องนำไปผสมกับเม็ดพลาสติกก่อนนำไปเข้ากระบวนการขึ้นรูปเป็นผลิตภัณฑ์พลาสติก

3.  การใช้วัตถุดิบในรูปของคอมพาวด์หรือเม็ดพลาสติกแบบสำเร็จรูป
    ซึ่งสามารถนำไปใช้ในกระบวนการขึ้นรูปผลิตภัณฑ์พลาสติกได้เลยโดยไม่ต้องผสมกับเม็ดพลาสติก

  []แผนภาพการเพิ่มมูลค่าของผลิตภัณฑ์พลาสติก (Plastic Article Value Chain)

บริษัทได้ถูกก่อตั้งขึ้นเพื่อทำหน้าที่เป็น “Solution Provider”
ให้แก่ผู้ผลิตผลิตภัณฑ์พลาสติก(Molders/Converters)
ในการวิเคราะห์สูตรผสมและจัดเตรียมวัตถุดิบในรูปแบบของมาสเตอร์แบตซ์และคอมพาวด์
ให้ลูกค้าเพื่อนำไปใช้ในการผลิตผลิตภัณฑ์พลาสติก
รวมถึงการให้บริการในการวิเคราะห์และจัดเตรียมสีผสมพลาสติกชนิดผงเพื่อให้ลูกค้านำไปใช้ในการผลิต
นอกจากนี้
บริษัทยังมีการให้คำแนะนำและร่วมกันพัฒนาสูตรผสมวัตถุดิบและเทคนิคการผลิตร่วมกับผู้ผลิตวัตถุดิบและลูกค้า
เพื่อให้ผลิตภัณฑ์พลาสติกที่มีคุณภาพเหมาะแก่การใช้งานประเภทต่าง ๆ มากที่สุด

ปัจจุบัน บริษัทมีกำลังการผลิตรวมประมาณ 45,000 ตันต่อปี
โดยเน้นการผลิตในรูปแบบของมาสเตอร์แบตซ์ประเภทต่าง ๆ ซึ่งแบ่งออกได้เป็น
มาสเตอร์แบตซ์ประเภทสีขาวและสีดำ, มาสเตอร์แบตซ์ประเภทสี,
มาสเตอร์แบตซ์ประเภทสารเติมแต่ง และมาสเตอร์แบตซ์ประเภทฟิลเล่อร์
โดยผู้ผลิตผลิตภัณฑ์พลาสติกสามารถนำมาสเตอร์แบตซ์ของบริษัทซึ่งเป็นเสมือนวัตถุดิบแบบเข้มข้นไปผสมกับเม็ดพลาสติกตามสัดส่วนที่กำหนดเพื่อใช้ในการผลิตสินค้าที่มีคุณลักษณะและคุณสมบัติต่าง
ๆ ตรงตามที่ลูกค้าของตนต้องการภายใต้ต้นทุนที่ยอมรับได้

ซึ่งนอกจากจะเป็นการอำนวยความสะดวกเนื่องจากช่วยลดขั้นตอนจากการเตรียมวัตถุดิบหลายประเภทแล้ว
ยังช่วยประหยัดต้นทุนจากการวิจัยและพัฒนาอีกด้วย
เนื่องจากวัตถุดิบแต่ละกลุ่มนั้นสามารถแบ่งเป็นประเภทย่อย ๆ ที่มีคุณสมบัติแตกต่างกันเป็นจำนวนมาก
ดังนั้น
ในการคำนวณชนิดและปริมาณของวัตถุดิบแต่ละประเภทที่จะใช้ในการผลิตจึงต้องอาศัยความรู้ความชำนาญอย่างสูงเพื่อที่จะสร้างสูตรผสมเพื่อให้ได้สินค้าที่มีคุณลักษณะ
และคุณสมบัติต่าง ๆ ตามที่ต้องการ

เดิมบริษัทมีสายการผลิตสำหรับผลิตคอมพาวด์ และมาสเตอร์แบตซ์ประเภทต่าง ๆ คือ
มาสเตอร์แบตซ์ประเภทสีขาวและสีดำ, มาสเตอร์แบตซ์ประเภทสี,
มาสเตอร์แบตซ์ประเภทสารเติมแต่ง และมาสเตอร์แบตซ์ประเภทฟิลเล่อร์
โดยเป็นฟิลเล่อร์ในระดับชั้นความละเอียดแบบมาตรฐาน (Standard Grade)
ซึ่งมักใช้สำหรับผลิตภัณฑ์พลาสติกที่ไม่ต้องการความเรียบหรือความบางของผิวสัมผัสมากนัก เช่น
ถุงสรรพสินค้าที่มีความหนามากกว่า 0.015 มิลลิเมตร หรือชิ้นส่วนพลาสติกต่าง ๆ
ซึ่งฟิลเล่อร์ในระดับชั้นความละเอียดแบบมาตรฐานนี้ หากนำไปรีดเป็นแผ่นบางจะให้ผิวสัมผัสที่ขรุขระ
และบริษัทได้ลงทุนในบริษัท โพลีเมอร์ริทเอเชีย จำกัด
เพื่อดำเนินการผลิตฟิลเล่อร์ในระดับชั้นความละเอียดพิเศษ (Special Grade)
ซึ่งสามารถใช้งานได้ในปริมาณสูงมากกว่าปกติ (High Loading)
จึงเป็นการช่วยลดต้นทุนได้มากขึ้น
โดยเน้นการเจาะกลุ่มลูกค้าที่ยังไม่เคยใช้มาสเตอร์แบตซ์ประเภทฟิลเล่อร์มาก่อน
และกลุ่มลูกค้าที่ผลิตผลิตภัณฑ์พลาสติกที่ต้องการความเรียบหรือความบางของผิวสัมผัสมากกว่าการใช้ฟิลเล่อร์ในชั้นความละเอียดแบบมาตรฐาน
เช่น ถุงสรรพสินค้าที่มีความหนาต่ำกว่า 0.015 มิลลิเมตร, ถุงใส่ผักและผลไม้ในห้างสรรพสินค้า
หรือแผ่นฟิล์มสำหรับบรรจุภัณฑ์ประเภทซอง เป็นต้น

ต่อมา ภายหลังจากที่บริษัทได้เข้าลงทุนในบริษัท โพลีเมอร์ริทเอเชีย จำกัด เพิ่มจากสัดส่วนร้อยละ
30 เป็นร้อยละ 99.99 ของทุนจดทะเบียน
บริษัทได้มีการปรับเปลี่ยนนโยบายการผลิตโดยให้บริษัทย่อยเป็นผู้ทำการผลิตมาสเตอร์แบตซ์ประเภทฟิลเล่อร์ทั้งหมด
ดังนั้น กำลังการผลิตของบริษัทในปัจจุบันจึงมีไว้สำหรับผลิตมาสเตอร์แบตซ์ประเภทสีขาวและสีดำ,
มาสเตอร์แบตซ์ประเภทสี และมาสเตอร์แบตซ์ประเภทสารเติมแต่ง รวมถึงคอมพาวด์ประเภทต่าง ๆ

บริษัท โพลีเมอร์ริทเอเชีย จำกัด เป็นบริษัทย่อยของบริษัท
ประกอบธุรกิจผลิตและจำหน่ายมาสเตอร์แบตซ์ประเภทฟิลเล่อร์
ซึ่งเป็นมาสเตอร์แบตซ์ประเภทที่นำไปใช้เป็นวัตถุดิบทดแทนเม็ดพลาสติกในการแปรรูปผลิตภัณฑ์พลาสติกโดยที่ผลิตภัณฑ์ที่ได้ยังคงมีคุณสมบัติของพลาสติกตามที่ต้องการ
ซึ่งหากสามารถเติมฟิลเล่อร์ลงในกระบวนการผลิตเพื่อทดแทนเม็ดพลาสติกได้มาก
ก็จะสามารถประหยัดต้นทุนได้มากขึ้นเนื่องจากฟิลเล่อร์มีราคาถูกกว่าเม็ดพลาสติก
โดยมาสเตอร์แบตซ์ประเภทฟิลเล่อร์นี้สามารถแบ่งได้เป็นหลายระดับตามชั้นความละเอียดเพื่อรองรับความต้องการใช้งานที่แตกต่างกันของลูกค้า
กล่าวคือ ระดับความละเอียดยิ่งมาก ความเรียบเนียนของผิวเนื้อพลาสติกยิ่งสูง
และหากมีการใช้ฟิลเล่อร์เป็นส่วนผสมในปริมาณที่เหมาะสม
จะทำให้ผลิตภัณฑ์พลาสติกมีความแข็งแรงมากขึ้นและย่อยสลายได้ง่ายขึ้นกว่าการใช้เม็ดพลาสติกอย่างเดียว
ปัจจุบัน บริษัทย่อยมีกำลังการผลิตรวมเท่ากับประมาณ 35,000 ตันต่อปี
โดยเป็นการผลิตเฉพาะมาสเตอร์แบตซ์ประเภทฟิลเล่อร์เท่านั้น

ทั้งนี้ ตั้งแต่วันที่ 1 มกราคม 2554
บริษัทได้ปรับเปลี่ยนโครงสร้างการบริหารจัดการภายในกลุ่มบริษัท
โดยบริษัทย่อยจะให้บริษัททำการเช่าเครื่องจักร
และโอนย้ายพนักงานทั้งหมดมาอยู่ภายใต้การบริหารและจัดการของบริษัท
ทั้งนี้เพื่อเพิ่มประสิทธิภาพในการบริหารจัดการภายในองค์กร
และลดความซ้ำซ้อนของงานภายในกลุ่มบริษัท เช่น การเปิดรายการซื้อขายระหว่างกัน
การบริหารสินค้าคงคลัง และจัดซื้อ เป็นต้น ส่งผลให้งบการเงินปี 2555 ของบริษัทย่อย
จะเปลี่ยนแปลงไปจากปัจจุบัน จากการมีรายได้หลักมาจากการจำหน่ายสินค้า
และมีต้นทุนสินค้าเป็นค่าใช้จ่ายหลัก เป็นรายได้จากค่าเช่าเครื่องจักร
และมีค่าเสื่อมราคาของเครื่องจักรเป็นค่าใช้จ่ายหลักแทน และงบการเงินเฉพาะกิจการของบริษัท
จะมีรายได้จากการขายเพิ่มขึ้น จากการจำหน่ายสินค้าที่เดิมทำการผลิตและจำหน่ายโดยบริษัทย่อย
โดยบริษัทจะมีสิทธิในการใช้เครื่องหมายการค้าของบริษัทย่อย ทั้งนี้
ในเชิงของงบการเงินรวมของบริษัท จะมิได้รับผลกระทบแต่อย่างใด

ในปี 2555 บริษัท โพลีเมอร์ริท เอเชีย จำกัด ได้รับบัตรส่งเสริมการลงทุนจาก BOI ทำให้ บริษัท
โพลี เมอร์ริท เอเชีย จำกัด ได้รับผลประโยชน์ทางภาษี เป็นระยะเวลา 8 ปี

4.1 ลักษณะผลิตภัณฑ์มีดังนี้

บริษัท สาลี่ คัลเล่อร์ จำกัด (มหาชน)
เป็นหนึ่งในผู้นำด้านการผลิตวัตถุดิบสำหรับผลิตภัณฑ์พลาสติกในรูปแบบของเม็ดพลาสติกผสมสีและสารเติมแต่งแบบเข้มข้นหรือเม็ดพลาสติกมาสเตอร์แบตซ์
(Masterbatch), เม็ดพลาสติกผสมสีและสารเติมแต่งแบบสำเร็จรูปหรือเม็ดพลาสติกคอมพาวด์
(Compound) และสีผสมพลาสติกแบบชนิดผง (Dry Colourants)
เพื่อจำหน่ายให้ผู้ประกอบการแปรรูปผลิตภัณฑ์พลาสติกประเภทต่าง ๆ อาทิ ถุงพลาสติก,
บรรจุภัณฑ์เครื่องอุปโภคและเครื่องสำอาง, บรรจุภัณฑ์อาหาร รวมถึงชิ้นส่วนพลาสติกอื่น ๆ เช่น
เฟอร์นิเจอร์ หรือเครื่องใช้ไฟฟ้า เป็นต้น
ซึ่งผู้ประกอบการดังกล่าวจะนำผลิตภัณฑ์ของบริษัทไปใช้เป็นส่วนประกอบของวัตถุดิบในการผลิต
เพื่อนำไปแปรรูปเป็นผลิตภัณฑ์พลาสติกและจำหน่ายให้แก่เจ้าของตราสินค้าหรือผู้ที่นำไปใช้งานขั้นต่อไป

  ลักษณะผลิตภัณฑ์ของบริษัทมีดังต่อไปนี้

  4.1.1เม็ดพลาสติกผสมสีและสารเติมแต่งแบบเข้มข้นหรือเม็ดพลาสติกมาสเตอร์แบตซ์(Masterbatch)

เม็ดพลาสติกมาสเตอร์แบตซ์เกิดจากการกระบวนการนำเม็ดพลาสติกมาผสมกับสี (Colorant)
หรือสารเติมแต่ง (Additive) หรือฟิลเล่อร์ (Filler)
ซึ่งผ่านการวิเคราะห์และคำนวณสัดส่วนที่เหมาะสม
นำมาผ่านกระบวนการหลอมและรีดเป็นเส้นพลาสติก จากนั้นจึงตัดเป็นชิ้นเล็ก ๆ
ทำเป็นเม็ดมาสเตอร์แบตซ์ที่มีคุณสมบัติต่าง ๆ ตามที่ลูกค้าต้องการ ทั้งในเรื่องของ สี คุณลักษณะ
และคุณสมบัติ ซึ่งในการใช้งานลูกค้าจะต้องนำมาสเตอร์แบตซ์
ไปผสมกับเม็ดพลาสติกตามสัดส่วนที่กำหนดก่อนแล้วจึงนำไปใช้ในกระบวนการแปรรูปผลิตภัณฑ์พลาสติกด้วยกรรมวิธีต่าง
ๆ เช่น การอัดเป่าฟิล์ม (Extrusion Blow Film), การรีดเข้าแม่แบบ (Extrusion),
การเป่าเข้าแม่พิมพ์ (Blow Molding) และการฉีดเข้าแม่พิมพ์ (Injection Molding) เป็นต้น

  ปัจจุบัน มาสเตอร์แบตซ์ที่บริษัทผลิตและจำหน่ายสามารถแบ่งออกเป็นกลุ่มได้ดังนี้

  1)มาสเตอร์แบตซ์ประเภทสีขาวและสีดำ (White Masterbatch and Black
  Masterbatch)

มาสเตอร์แบตซ์ประเภทสีขาวและสีดำ หรือเม็ดพลาสติกสีขาวและสีดำแบบเข้มข้น
ใช้เพื่อให้สีขาวและสีดำในผลิตภัณฑ์พลาสติก
กระบวนการผลิตมาสเตอร์แบตซ์ประเภทนี้เกิดจากการนำเม็ดพลาสติกผสมกับไทเทเนียมไดออกไซด์หรือคาร์บอนแบล็ก
ซึ่งเป็นองค์ประกอบที่ทำให้เกิดสีขาวหรือสีดำตามลำดับ โดยอาจมีการเพิ่มสารเติมแต่งเล็กน้อย
เพื่อช่วยเพิ่มคุณสมบัติบางอย่างให้แก่เม็ดพลาสติก
ปัจจุบันโทนสีขาวและสีดำที่บริษัทสามารถผลิตและจำหน่ายได้มีประมาณถึงกว่า 500 สูตรการผลิต
และกว่า 200 สูตรการผลิต ตามลำดับ ในปี 2555
บริษัทมีรายได้จากการจำหน่ายมาสเตอร์แบตซ์ประเภทสีขาวและสีดำ เท่ากับ 217.80 ล้านบาท
หรือคิดเป็นสัดส่วนร้อยละ 31 ของรายได้จากการขายของบริษัท

  2)มาสเตอร์แบตซ์ประเภทสี (Colour Masterbatch)

มาสเตอร์แบตซ์ประเภทสี หรือเม็ดพลาสติกสีแบบเข้มข้น ใช้เพื่อทำให้ผลิตภัณฑ์พลาสติกมีสีต่าง ๆ
ตามต้องการ กระบวนการผลิตมาสเตอร์แบตซ์ประเภทนี้เกิดจากการนำเม็ดพลาสติกผสมกับสี
(Colourant) ในโทนสีต่าง ๆ เช่น แดง, เหลือง, เขียว, ชมพู, ฟ้า, ส้ม, เงิน, ทอง, มุก,
แดงมุก, เหลืองทอง, สีสะท้อนแสง, สีเปล่งแสง เป็นต้น และอาจมีการเพิ่มสารเติมแต่งเล็กน้อย
เพื่อช่วยเพิ่มคุณสมบัติบางอย่างให้แก่เม็ดพลาสติกเช่นเดียวกับมาสเตอร์แบตซ์ประเภทสีขาวและสีดำ
ปัจจุบันโทนสีต่าง ๆ ที่บริษัทสามารถผลิตและจำหน่ายได้มีมากกว่า 1,000 สูตรในปี 2555
บริษัทมีรายได้จากการจำหน่ายมาสเตอร์แบตซ์ประเภทสี เท่ากับ 123.21 ล้านบาท
หรือคิดเป็นสัดส่วนร้อยละ 18 ของรายได้จากการขายของบริษัท

  3)มาสเตอร์แบตซ์ประเภทสารเติมแต่ง (Additive Masterbatch)

มาสเตอร์แบตซ์ประเภทสารเติมแต่ง ใช้เพื่อทำให้ผลิตภัณฑ์พลาสติกมีคุณสมบัติต่าง ๆ ตามที่ต้องการ
เช่น ป้องกันแบคทีเรีย, ทนต่อแสงอาทิตย์และความร้อน, ลดการเกาะของไอน้ำ,
ลดไฟฟ้าสถิตย์ที่บรรจุภัณฑ์เพื่อลดการเกาะของฝุ่น หรือลดความลื่นของพื้นผิวสัมผัส เป็นต้น
กระบวนการผลิตมาสเตอร์แบตซ์ประเภทนี้เกิดจากการนำเม็ดพลาสติกผสมกับสารเติมแต่ง
(Additive) ต่าง ๆ
แล้วผ่านกรรมวิธีผลิตเป็นมาสเตอร์แบตซ์เช่นเดียวกับมาสเตอร์แบตซ์ประเภทอื่น
ซึ่งโดยทั่วไปมาสเตอร์แบตซ์ประเภทสารเติมแต่งจะไม่ใส่สีเป็นส่วนประกอบ
เนื่องจากวัตถุประสงค์การใช้งานคือการทำให้ผลิตภัณฑ์พลาสติกมีคุณสมบัติทางเคมีตามที่ต้องการในปี
2555 บริษัทมีรายได้จากการจำหน่ายมาสเตอร์แบตซ์ประเภทสารเติมแต่ง เท่ากับ 29.98 ล้านบาท
หรือคิดเป็นสัดส่วนร้อยละ 4 ของรายได้จากการขายของบริษัท

  4)มาสเตอร์แบตซ์ประเภทฟิลเล่อร์ (Filler Masterbatch)

มาสเตอร์แบตซ์ประเภทฟิลเล่อร์
ใช้เพื่อเป็นวัสดุทดแทนเม็ดพลาสติกที่ใช้เป็นเนื้อพลาสติกในการแปรรูปผลิตภัณฑ์พลาสติก
โดยที่ผลิตภัณฑ์พลาสติกที่ได้ยังคงมีคุณสมบัติตามที่ต้องการ
กระบวนการผลิตมาสเตอร์แบตซ์ประเภทฟิลเล่อร์เกิดจากการนำเม็ดพลาสติกผสมกับฟิลเล่อร์ประเภทต่าง
ๆ เช่น แคลเซียมคาร์บอเนต, ทัลคัม หรือแบเรียม เป็นต้น
นำมาผ่านกระบวนการหลอมและตัดเป็นเม็ดมาสเตอร์แบตซ์
ซึ่งฟิลเล่อร์ที่ใส่ลงไปนี้จะทำหน้าที่เสมือนวัสดุทดแทนเม็ดพลาสติก
ส่งผลให้ปริมาณเม็ดพลาสติกที่ใช้เป็นเนื้อพลาสติกของผลิตภัณฑ์พลาสติกลดลง
ซึ่งเป็นการช่วยประหยัดต้นทุนการผลิตเนื่องจากมีฟิลเล่อร์มีราคาถูกกว่าเม็ดพลาสติก นอกจากนี้
มาสเตอร์แบตซ์ประเภทฟิลเล่อร์ยังถูกนำไปใช้เพื่อเสริมความแข็งแรงให้กับผลิตภัณฑ์พลาสติก
และเพื่อวัตถุประสงค์ทางสิ่งแวดล้อมอีกด้วย
เนื่องจากการใช้ฟิลเล่อร์ซึ่งเป็นสารธรรมชาติเป็นการช่วยลดปริมาณการใช้เม็ดพลาสติกซึ่งย่อยสลายได้ยาก
ปัจจุบันมาสเตอร์แบตซ์ประเภทฟิลเล่อร์ของบริษัทจะดำเนินการผลิตโดยบริษัทย่อย
โดยมาสเตอร์แบตซ์ของบริษัทสามารถแบ่งออกตามระดับชั้นความละเอียดที่แตกต่างกันหลายระดับ
เพื่อรองรับความต้องการใช้งานที่แตกต่างกันของลูกค้า ซึ่งระดับความละเอียดยิ่งมาก
ความเรียบเนียนของผิวเนื้อพลาสติกยิ่งสูง และยิ่งใช้ฟิลเล่อร์เป็นส่วนผสมในปริมาณมาก
ยิ่งทำให้ผลิตภัณฑ์พลาสติกมีความแข็งและย่อยสลายได้ง่ายขึ้น ในปี 2555
บริษัทมีรายได้จากการจำหน่ายมาสเตอร์แบตซ์ประเภทสารฟิลเลอร์เท่ากับ 284.60 ล้านบาท
หรือคิดเป็นสัดส่วนร้อยละ 41ของรายได้จากการขายของบริษัท

การใช้วัตถุดิบในรูปของมาสเตอร์แบตซ์หรือเม็ดพลาสติกแบบเข้มข้นในการผลิตนั้น
เป็นการอำนวยความสะดวกให้แก่ผู้ประกอบการแปรรูปผลิตภัณฑ์พลาสติกในการผลิต
เนื่องจากช่วยประหยัดเวลาและต้นทุนในการค้นคว้าวิจัยสูตรหรือส่วนผสมของวัตถุดิบที่จะนำมาใช้ในกระบวนการผลิต
ซึ่งวัตถุดิบในการผลิตผลิตภัณฑ์พลาสติกนั้นมีอยู่มากมายหลายประเภท
การเลือกประเภทวัตถุดิบและการคำนวณสัดส่วนการใช้วัตถุดิบประเภทต่าง ๆ นั้น
ต้องอาศัยความรู้ความเข้าใจในคุณสมบัติ หน้าที่
และปริมาณที่เหมาะสมของเม็ดพลาสติกและสารเคมีประเภทต่าง ๆ เป็นอย่างดี
เพื่อที่จะทำให้สูตรผสมวัตถุดิบที่ได้นั้น
สามารถนำไปใช้ผลิตเป็นผลิตภัณฑ์พลาสติกที่มีคุณสมบัติตามที่ต้องการ
และสอดคล้องต่อกฎเกณฑ์หรือระเบียบต่าง ๆ ที่ลูกค้าจะต้องปฏิบัติตาม
ภายใต้ต้นทุนที่ยอมรับได้ของลูกค้า ดังนั้น
ผู้ประกอบการแปรรูปผลิตภัณฑ์พลาสติกจึงสามารถมุ่งเน้นไปที่การออกแบบผลิตภัณฑ์และการออกแบบแม่พิมพ์
รวมถึงกรรมวิธีการผลิต เพื่อตอบสนองความต้องการของเจ้าของตราสินค้าได้อย่างเต็มที่
โดยมอบหน้าที่ในการวิเคราะห์และจัดเตรียมวัตถุดิบที่มีคุณสมบัติตามต้องการและสอดคล้องกฎระเบียบที่เกี่ยวข้องให้แก่บริษัท

1.  เม็ดพลาสติกผสมสีหรือสารเติมแต่งแบบสำเร็จรูปหรือเม็ดพลาสติกคอมพาวด์ (Compound)

เม็ดพลาสติกคอมพาวด์ เกิดจากการกระบวนการผลิตเช่นเดียวกับเม็ดพลาสติกแบบมาสเตอร์แบตซ์
แต่มีความเข้มข้นในระดับที่พร้อมนำไปใช้ในการผลิตผลิตภัณฑ์พลาสติกได้ทันทีโดยมิต้องนำไปผสมกับเม็ดพลาสติกอีกในการขึ้นรูปผลิตภัณฑ์พลาสติก
ในปี 2555 บริษัทมีรายได้จากการจำหน่ายคอมพาวด์ เท่ากับ 1.58 ล้านบาท

การใช้วัตถุดิบในรูปแบบของคอมพาวด์ในการผลิตจะให้คุณภาพสีที่ดีที่สุดเมื่อเทียบกับการใช้วัตถุดิบในรูปแบบของมาสเตอร์แบตซ์หรือการใช้วัตถุดิบตั้งต้นแต่ละประเภทมาผสมกันเนื่องจากเม็ดพลาสติกคอมพาวด์นั้นเป็นการหลอมสีให้เข้าเป็นเนื้อเดียวกันกับเม็ดพลาสติกแล้ว
เมื่อลูกค้านำไปขึ้นรูปเป็นผลิตภัณฑ์พลาสติกจึงช่วยป้องกันปัญหาความไม่สม่ำเสมอของการกระจายของสีในเนื้อพลาสติกเหมือนกรณีที่อาจเกิดขึ้นจากการใช้วัตถุดิบในรูปของมาสเตอร์แบตซ์หรือการใช้ผงสี
ซึ่งอาจเกิดปัญหาจากการเลือกใช้เม็ดพลาสติก (Base Resin)
ที่ไม่เหมาะสมหรือเกิดจากการฟุ้งกระจายเมื่อใช้ผงสีเป็นวัตถุดิบตั้งต้นในการผลิต ดังนั้น
การผลิตสินค้าที่ให้ความสำคัญต่อความสม่ำเสมอของสี เช่น ส่วนประกอบยานยนต์
หรือชิ้นส่วนเครื่องใช้ไฟฟ้า ซึ่งมีการแยกว่าจ้างผลิตชิ้นส่วนของแต่ละส่วนประกอบในผู้ผลิตหลาย ๆ
ราย แล้วจึงนำมาประกอบรวมกัน จึงมักใช้คอมพาวด์เป็นวัตถุดิบในการผลิต เพื่อให้ส่วนประกอบต่าง
ๆ เมื่อนำมาประกอบรวมกันแล้วให้สีที่สม่ำเสมอกันนั่นเอง

  4.1.2 สีผสมพลาสติกชนิดผง (Dry Colourant)

นอกจากการผลิตวัตถุดิบสำหรับผลิตภัณฑ์พลาสติกในรูปแบบของเม็ดพลาสติกมาสเตอร์แบตซ์และเม็ดพลาสติกคอมพาวด์แล้ว
บริษัทยังมีการผลิตและจำหน่ายสีผสมพลาสติกชนิดผง (Dry Colourant)
สำหรับให้ลูกค้าของบริษัทนำผงสีดังกล่าวไปใช้ในกระบวนการผลิตสินค้าของตนโดยลูกค้าของบริษัทจะนำผงสีไปเทผสมกับวัตถุดิบตั้งต้นประเภทอื่น
ๆ เช่น เม็ดพลาสติก สารเติมแต่ง และฟิลเล่อร์ตามสัดส่วน
เพื่อใช้เป็นวัตถุดิบในกระบวนการขึ้นรูปผลิตภัณฑ์พลาสติก
ผลิตภัณฑ์สีผสมพลาสติกที่บริษัทผลิตและจำหน่ายสามารถแบ่งเป็นกลุ่มหลักได้ดังนี้

  1) สีย้อม (Dye stuff) หมายถึง
  สารสีที่คุณสมบัติในการละลายเป็นเนื้อเดียวกันกับเนื้อของพลาสติก
  ผลิตภัณฑ์พลาสติกที่ใช้สีประเภทนี้ จะมีความใส สามารถมองทะลุเนื้อของพลาสติกได้

  2) ผงสี (Pigment) หมายถึง
  สารสีที่มีคุณสมบัติไม่ละลายเป็นเนื้อเดียวกันกับเนื้อของพลาสติกแต่จะแขวนลอยอยู่ในเนื้อของพลาสติก
  ผลิตภัณฑ์พลาสติกที่ใช้สีประเภทนี้ จึงมีลักษณะทึบแสง ไม่สามารถมองทะลุเนื้อพลาสติกได้

ในการผลิตสีพลาสติกชนิดผง (Dry Colourant) นั้น สามารถใช้สีแต่ละกลุ่มผสมกันภายในกลุ่ม
เช่น สีย้อมผสมสีย้อม หรือผสมกันข้ามกลุ่ม เช่น สีย้อมผสมผงสี
เพื่อให้ได้สีพลาสติกชนิดผงตามต้องการก็ได้ อย่างไรก็ดี ในการเลือกใช้สีผสมพลาสติกนั้น
จะต้องพิจารณาถึงความเหมาะสมของประเภทของเม็ดพลาสติกที่จะใช้เป็นเนื้อพลาสติกด้วย
เนื่องจากสารสีแต่ละประเภทมีคุณสมบัติในการใช้แตกต่างกัน

การเลือกใช้สีของผลิตภัณฑ์พลาสติกนับเป็นปัจจัยสำคัญอย่างหนึ่งด้านการตลาดของสินค้าที่จะชักจูงให้ผู้บริโภคให้ความสนใจต่อผลิตภัณฑ์นั้น
ๆ บริษัทจึงให้ความสำคัญต่อการพัฒนาสีสันใหม่ ๆ อย่างต่อเนื่อง
รวมถึงการให้บริการเทียบสีตามตัวอย่าง (Colour matching)
ทั้งเพื่อจำหน่ายให้แก่ลูกค้าในรูปแบบของสีผสมพลาสติกซึ่งนำไปใช้ในกระบวนการผลิตโดยตรงและการพัฒนาสีสำหรับนำไปใช้ในการผลิตมาสเตอร์แบตซ์ของบริษัท

อย่างไรก็ดี
การควบคุมคุณภาพของผลิตภัณฑ์ที่ใช้ผงสีในการผลิตนั้นสามารถควบคุมได้ยากกว่าการใช้มาสเตอร์แบตซ์หรือคอมพาวด์เนื่องจากผงสีมีลักษณะเป็นผงจึงฟุ้งกระจายได้ง่าย
ดังนั้น การควบคุมสัดส่วนของผงสีให้เป็นไปตามสูตรการผสมที่ต้องการจึงกระทำได้ยาก
ส่งผลให้อาจเกิดความไม่สม่ำเสมอของสีของผลิตภัณฑ์ที่ผลิตในแต่ละครั้ง นอกจากนี้
การใช้ผงสีซึ่งมีคุณสมบัติฟุ้งกระจายนั้น
ยังเพิ่มความยุ่งยากในการทำความสะอาดเครื่องจักรมากกว่าการใช้มาสเตอร์แบตซ์อีกด้วย ดังนั้น
การใช้ผงสีโดยตรงในการผลิตจึงเหมาะกับงานที่ผลิตปริมาณไม่มากและไม่ต้องการความประณีตมากนัก
หรือใช้กับกระบวนการผลิตบางประเภทที่ไม่สามารถใช้วัตถุดิบในรูปแบบของมาสเตอร์แบตซ์หรือคอมพาวด์ได้
เช่น กระบวนการผลิตแบบหมุนเหวี่ยงแม่พิมพ์ (Rotational Molding)
ซึ่งใช้ในการผลิตผลิตภัณฑ์ที่มีขนาดใหญ่และไม่ต้องการความละเอียดมากนักเช่น ถังบำบัด,
ถังน้ำแข็ง, แท็งค์น้ำ หรือ เรือ เป็นต้น

4.2 การตลาดและภาวะการแข่งขัน

กลยุทธ์การตลาด

  4.2.1 การวิจัยและพัฒนาผลิตภัณฑ์

ด้วยความมุ่งมั่นสู่ความเป็นผู้นำด้านการพัฒนาวัตถุดิบสำหรับผลิตภัณฑ์พลาสติก
บริษัทจึงตระหนักถึงความสำคัญของการวิจัยและพัฒนาเป็นอย่างดี
โดยบริษัทมีทีมงานวิจัยและพัฒนาที่มากด้วยประสบการณ์และความชำนาญมากว่า 20
ปีไว้สำหรับให้บริการแก่ลูกค้าของบริษัท เนื่องจากการคำนวณสัดส่วนการใช้สารต่าง ๆ
ขึ้นอยู่กับปัจจัยหลายอย่าง เช่น ชนิด ประเภท ประสิทธิภาพของสารเคมี
รวมถึงกระบวนการที่ลูกค้าจะใช้ในการขึ้นรูปผลิตภัณฑ์พลาสติก ดังนั้น
การคำนวณสูตรผสมที่เหมาะสมจึงนับเป็นศาสตร์ที่ต้องอาศัยความรู้ความเข้าใจในคุณสมบัติ หน้าที่
และปริมาณที่เหมาะสมของเม็ดพลาสติกและสารเคมีต่าง ๆ เป็นอย่างดี
เพื่อจะทำให้ได้สูตรผสมของมาสเตอร์แบต์หรือคอมพาวด์ซึ่งนำไปใช้เป็นวัตถุดิบในการผลิตผลิตภัณฑ์พลาสติกที่ได้คุณภาพตรงตามที่ลูกค้าต้องการ
ภายใต้ต้นทุนที่เหมาะสมของลูกค้า นอกจากนี้ การเลือกใช้วัตถุดิบประเภทต่างๆ
ยังต้องสอดคล้องต่อกฎเกณฑ์หรือระเบียบต่าง ๆ
ที่เกี่ยวข้องกับสินค้าของลูกค้าแต่ละรายที่จะต้องปฏิบัติตามอีกด้วย

บริษัทได้จัดเตรียมเครื่องมือและอุปกรณ์ที่ทันสมัย เช่น
โปรแกรมการเทียบสีด้วยระบบคอมพิวเตอร์และอุปกรณ์ทดสอบคุณสมบัติทางกายภาพของพลาสติก
เพื่อคิดค้นสูตรผสมของมาสเตอร์แบตซ์หรือคอมพาวด์ที่จะให้คุณสมบัติของผลิตภัณฑ์พลาสติกตรงตามที่ลูกค้าต้องการ
นอกจากนี้
บริษัทได้จัดเตรียมสายการผลิตผลิตภัณฑ์ตัวอย่างเพื่อใช้สำหรับการทดลองนำมาสเตอร์แบตซ์หรือคอมพาวด์ตามสูตรผสมต่าง
ๆ มาใช้ในกระบวนการแปรรูปผลิตภัณฑ์จริง ทั้งการขึ้นรูปแบบอัดเป่าฟิล์ม (Extrusion Blow
Film), การฉีดเข้าแม่พิมพ์ (Injection Molding) และการเป่าเข้าแม่พิมพ์ (Blow
Molding)
และบริษัทยังมีการทดสอบโดยการนำผลิตภัณฑ์พลาสติกจากการทดลองขึ้นรูปดังกล่าวไปทดลองใช้งาน
อาทิ การบรรจุสินค้าของเจ้าของตราสินค้า
หรือทดสอบด้วยเครื่องทดสอบความคงทนต่อรังสีอัลต้าไวโอเลต (UV) ทั้งนี้
เพื่อสอบทานคุณภาพของมาสเตอร์แบตซ์ว่าสามารถนำไปใช้ในการขึ้นรูปผลิตภัณฑ์พลาสติกที่มีคุณลักษณะและคุณสมบัติได้ตามที่ลูกค้าต้องการจริง
ส่งผลให้บริษัทได้รับไว้วางใจในคุณภาพการทำงานจากคู่ค้าอย่างต่อเนื่องเสมอมา
จนได้รับมอบหมายจากคู่ค้าบางรายให้ทำวิจัยและพัฒนาเพื่อพัฒนาผลิตภัณฑ์ร่วมกัน นอกจากนี้
บริษัทยังดำเนินแผนการตลาดเชิงรุก
โดยการค้นคว้าวิจัยมาสเตอร์แบตซ์หรือคอมพาวด์ซึ่งสามารถใช้ทดแทนสูตรผสมเดิมภายใต้ต้นทุนที่ประหยัดกว่า
หรือพัฒนาสูตรผสมที่ช่วยให้สินค้าของลูกค้ามีคุณลักษณะหรือคุณสมบัติที่ดีกว่า
เพื่อนำเสนอเป็นทางเลือกให้แก่ลูกค้าของบริษัทอีกด้วย

  4.2.2 ความหลากหลายของสินค้าและการให้บริการที่ครบวงจร

บริษัทมุ่งเน้นการเป็น “Solution Provider”
โดยการจัดเตรียมสินค้าที่หลากหลายเพื่อให้สามารถรองรับความต้องการใช้งานของลูกค้าที่แตกต่างกันได้อย่างครอบคลุมให้มากที่สุด
บริษัทนับเป็นหนึ่งในผู้นำด้านการผลิตวัตถุดิบสำหรับผู้ประกอบการผลิตผลิตภัณฑ์พลาสติกในรูปแบบของเม็ดพลาสติกมาสเตอร์แบตซ์,
เม็ดพลาสติกคอมพาวด์ และสีผสมพลาสติกชนิดผง ที่สามารถรองรับลูกค้าในกลุ่มต่าง ๆ
ได้อย่างครบถ้วน เนื่องจากมีทางเลือกให้ลูกค้าที่หลากหลาย เช่น
สามารถผลิตมาสเตอร์แบตซ์โดยใช้เม็ดพลาสติก (Base Resin) ได้หลายประเภท เช่น HDPE,
LDPE, PET, PP, PS, PVC, GPPS และ EVA เป็นต้น
หรือการให้บริการผลิตสินค้าแบบเฉพาะเจาะจงสำหรับลูกค้าแต่ละราย (Tailor made)
ซึ่งบางคำสั่งซื้อของลูกค้าอาจมีความต้องการที่หลากหลาย เช่น หลายคุณสมบัติในคำสั่งซื้อเดียวกัน
(Combination batch) ดังนั้น
บริษัทจึงเป็นผู้ผลิตที่สามารถตอบสนองความต้องการของลูกค้าได้อย่างครอบคลุมไม่ว่าจะเป็นลูกค้ากลุ่มผู้ผลิตผลิตภัณฑ์พลาสติกที่เรียบง่าย,
ใช้สีพื้นฐาน และไม่ต้องการคุณสมบัติพิเศษอันใด จนถึงลูกค้ากลุ่มผู้ผลิตสินค้าที่ต้องการคุณสมบัติเฉพาะ
เช่น ผลิตภัณฑ์พลาสติกที่เน้นสีสัน, มีคุณสมบัติและมีข้อกำหนดพิเศษต่าง ๆ
มากมายในคำสั่งซื้อเดียวกัน และอยู่ภายใต้ต้นทุนที่ลูกค้ายอมรับได้ นอกจากนี้
บริษัทยังสามารถรองรับกลุ่มลูกค้าที่มีความต้องการใช้วัตถุดิบตั้งต้นในกระบวนการผลิตด้วยการให้บริการเทียบเคียง,
วิเคราะห์ และผลิตสีผสมพลาสติกชนิดผง เพื่อจำหน่ายให้ลูกค้านำไปใช้ในการผลิตของตน
เนื่องจากในกระบวนการผลิตของลูกค้ารายแต่ละรายนั้น
อาจมีทั้งสายการผลิตที่ใช้วัตถุดิบในรูปแบบของวัตถุดิบตั้งต้น, มาสเตอร์แบตซ์ และ/หรือคอมพาวด์
ตามความเหมาะสมของแต่ละผลิตภัณฑ์ ดังนั้น ลูกค้าของบริษัทจึงสามารถสั่งซื้อวัตถุดิบในรูปแบบต่าง
ๆ ที่มีคุณสมบัติตามต้องการได้จากบริษัทในแห่งเดียว

นอกจากการพัฒนาสินค้าในรูปแบบต่าง ๆ
เพื่อให้สามารถตอบสนองความต้องการด้านวัตถุดิบของลูกค้าได้สูงที่สุดแล้ว
บริษัทยังจัดเตรียมการให้บริการที่ครบวงจรไว้สำหรับบริการลูกค้าของบริษัท
โดยเริ่มตั้งแต่การเทียบเคียงตัวอย่าง
หรือการแปรความต้องการของลูกค้าซึ่งบางครั้งเป็นเพียงนามธรรมให้เป็นสูตรผสมวัตถุดิบที่เป็นรูปธรรมโดยทีมวิจัยและพัฒนาที่เชี่ยวชาญของบริษัท,
การวิเคราะห์และวิจัยสูตรผสม, การผลิตมาสเตอร์แบตซ์ตัวอย่างและทดสอบการใช้งานจริง
นอกจากนี้
บริษัทยังจัดเตรียมทีมงานให้บริการหลังการขายไว้สำหรับบริการลูกค้าเมื่อเกิดปัญหาจากการนำสินค้าของบริษัทไปใช้ในการผลิต
และมีทีมงานสำหรับให้คำแนะนำด้านเทคนิคการผลิตและวัตถุดิบแก่ลูกค้า
รวมถึงการจัดเตรียมทีมงานไว้สำหรับรับข้อมูลจากลูกค้าและร่วมกันพัฒนาสินค้าเพื่อให้เป็นไปตามข้อกำหนดหรือความต้องการของเจ้าของตราสินค้าให้ได้มากที่สุด

  4.2.3 คุณภาพของผลิตภัณฑ์

บริษัทมุ่งเน้นการผลิตสินค้าและบริการที่มีคุณภาพมาตรฐานระดับสากล
เพื่อตอบสนองความพึงพอใจและส่งเสริมขีดความสามารถในการดำเนินงานของลูกค้าให้ได้สูงสุด
ซึ่งเป็นการสร้างความเชื่อมั่นให้แก่ลูกค้าในการเลือกใช้ผลิตภัณฑ์และบริการของบริษัทอย่างต่อเนื่อง
โดยบริษัทได้จัดตั้งฝ่ายตรวจสอบคุณภาพ (Quality Assurance)
ในการทำหน้าที่ควบคุมและตรวจสอบคุณภาพสินค้าในทุกขั้นตอนการผลิต
ตั้งแต่การตรวจสอบคุณภาพวัตถุดิบ การตรวจสอบคุณภาพระหว่างการผลิต
การตรวจสอบคุณภาพสินค้าสำเร็จรูป
การตรวจสอบคุณภาพสินค้าของบริษัทเมื่อนำไปทดลองขึ้นรูปเป็นผลิตภัณฑ์พลาสติก
การตรวจสอบคุณภาพสินค้าก่อนส่งมอบ
และยังรวมถึงการสอบทานเกี่ยวกับกฎระเบียบและข้อกฎหมายที่เกี่ยวข้องกับผลิตภัณฑ์ของลูกค้าอีกด้วย

นอกจากนี้ บริษัทได้นำระบบ 5ส. มาใช้ในการดำเนินงาน
และได้รับการรับรองระบบบริหารงานคุณภาพตามมาตรฐาน ISO 9001:2008 ,
การรับรองในระบบบริหารจัดการสิ่งแวดล้อม ISO 14001: 2004
และระบบบริหารการจัดการชีวอนามัยและความปลอดภัย OHAS 18001:2007 จากสถาบัน UKAS
ประเทศอังกฤษ

4.2.4 การสร้างพันธมิตรทางธุรกิจ

บริษัทตระหนักถึงความสำคัญของคู่ค้าและมุ่งเน้นการเติบโตอย่างยั่งยืนร่วมกัน
บริษัทจึงใช้นโยบายการสร้างความสัมพันธ์ในระยะยาวกับคู่ค้า ซึ่งหมายความรวมถึงลูกค้า
ผู้ค้าวัตถุดิบ ตัวแทนจำหน่ายและผู้ที่มีความสัมพันธ์ทางธุรกิจอื่น ๆ
โดยมิได้มุ่งเน้นเพียงธุรกรรมการซื้อขายสินค้ากันเท่านั้น
บริษัทยังมีการสร้างความสัมพันธ์กับคู่ค้าโดยการจัดกิจกรรมร่วมกัน เช่น การฝึกอบรมด้านเทคนิค
หรือร่วมกันกับคู่ค้าในการวิจัยและพัฒนาทั้งในด้านการเพิ่มประสิทธิภาพการผลิต
การลดต้นทุนและการพัฒนาสินค้าใหม่ เช่น เส้นใยไนลอนที่มีคุณสมบัติในการต้านเชื้อ
โดยคู่ค้าของบริษัทจะส่งทีมงานมาพัฒนาร่วมกันหรือมีการให้การสนับสนุนด้านการวิจัยและพัฒนาเพื่อส่งเสริมให้บริษัทสามารถผลิตสูตรผสมของมาสเตอร์แบตซ์หรือคอมพาวด์ที่คู่ค้าต้องการ
เป็นต้น นอกจากนี้
คู่ค้าของบริษัทยังช่วยให้ข้อมูลเกี่ยวกับโอกาสทางการตลาดในกลุ่มลูกค้าเป้าหมายต่าง ๆ
เพื่อให้บริษัทสามารถนำไปพัฒนาผลิตภัณฑ์ที่สามารถตอบสนองความพึงพอใจแก่ผู้บริโภคในตลาดนั้น ๆ
ได้สูงสุด ส่งผลให้บริษัทมีความสัมพันธ์อันดีกับคู่ค้าในระยะยาว
ซึ่งเป็นปัจจัยสำคัญอีกประการหนึ่งในการเติบโตของบริษัท

4.2.5 การบริการ

บริษัทให้ความสำคัญต่อการให้บริการลูกค้าและมุ่งเน้นให้ลูกค้าของบริษัทได้รับความพอใจสูงสุด
โดยบริษัทได้จัดให้มีระบบการตรวจสอบทบทวนข้อกำหนดของสินค้าให้ได้คุณภาพมาตรฐานตามที่ตกลงและสามารถส่งมอบได้ตรงตามกำหนดที่ลูกค้าต้องการ
และจัดให้มีทีมงานสำหรับให้คำแนะนำแก่ลูกค้าในการใช้สินค้าของบริษัทเป็นบริการต่อเนื่องหลังการขาย
นอกจากนี้
บริษัทยังมีนโยบายให้พนักงานทำการสื่อสารกับลูกค้าทั้งทางตรงและทางอ้อมอย่างสม่ำเสมอ
ทั้งในเรื่องของข้อมูลผลิตภัณฑ์ ข้อสงสัย ข้อตกลง ความต้องการแก้ไขเปลี่ยนแปลงต่าง ๆ
และข้อร้องเรียนจากลูกค้า
เพื่อนำมาใช้เป็นข้อมูลในการปรับปรุงการให้บริการให้สามารถสร้างความพอใจสูงสุดให้แก่ลูกค้าของบริษัท

4.2.6 การประชาสัมพันธ์

บริษัทมุ่งเน้นการประชาสัมพันธ์สินค้าและบริการของบริษัทให้เป็นที่รู้จักในกลุ่มลูกค้า
โดยการเข้าร่วมเป็นสมาชิกสมาคมพลาสติกแห่งประเทศไทยและสมาคมพลาสติกชีวภาพ
รวมทั้งการลงสื่อโฆษณาต่าง ๆ เช่น วารสารของสมาคมพลาสติก และชมรมกอล์ฟของผู้ค้าพลาสติก
นอกจากนี้ บริษัทยังมีการประชาสัมพันธ์ผ่านทางเวปไซท์ www.saleecolour.com ของบริษัท
ควบคู่ไปกับการรักษาคุณภาพผลิตภัณฑ์และการให้บริการอย่างสม่ำเสมอตลอดระยะเวลาที่ผ่านมา
ส่งผลให้ชื่อของ “SALEE COLOUR”
เป็นที่รู้จักและยอมรับอย่างกว้างขวางในกลุ่มลูกค้าในด้านของคุณภาพและการให้บริการ
และได้รับความไว้วางใจจากกลุ่มลูกค้าที่จะเลือกใช้ผลิตภัณฑ์และบริการของบริษัทอย่างต่อเนื่องเสมอมา

  4.2.7 การจัดจำหน่ายและช่องทางการจัดจำหน่าย

บริษัทมีการจำหน่ายสินค้าในประเทศเป็นหลัก คิดเป็นสัดส่วนประมาณร้อยละ 84
ของรายได้จากการขายของบริษัทในปี 2555 ซึ่งการจำหน่ายสินค้าในประเทศนั้น
บริษัทจะใช้ช่องทางการจำหน่ายโดยตรงให้แก่ลูกค้าซึ่งได้แก่ผู้ประกอบการแปรรูปผลิตภัณฑ์พลาสติกต่าง
ๆ โดยผ่านเจ้าหน้าที่ฝ่ายการตลาดและเวปไซท์ www.saleecolour.com ของบริษัท
ซึ่งเจ้าหน้าที่ผ่ายการตลาดจะเป็นผู้ทำหน้าที่ติดต่อลูกค้าเพื่อนำเสนอผลิตภัณฑ์และการให้บริการ
รวมถึงการร่วมกับคู่ค้าในการพัฒนาวัตถุดิบและเทคนิคการผลิต
เพื่อใช้ในการประหยัดต้นทุนและทำการตลาดของลูกค้าของบริษัทด้วย

นอกจากการผลิตและจำหน่ายสินค้าในประเทศแล้ว บริษัทมีการผลิตสินค้าเพื่อการส่งออก
คิดเป็นสัดส่วนประมาณร้อยละ 16 ของรายได้จากการขายของบริษัทในปี 2555
โดยการจำหน่ายสินค้าไปต่างประเทศนั้น บริษัทจะจำหน่ายให้ตัวแทนจำหน่ายและผู้ค้าส่งจำนวน 7
ราย ในประเทศเนปาล, เวียดนาม, พม่า, มาเลเซีย, อินเดีย, บังคลาเทศ และศรีลังกา
ซึ่งตัวแทนจำหน่ายและผู้ค้าส่งดังกล่าว
จะเป็นศูนย์กลางในการกระจายสินค้าของบริษัทในประเทศต่าง ๆ ดังกล่าว
รวมถึงการใช้ช่องทางการจัดจำหน่ายผ่านทางเวปไซท์ของบริษัท นอกจากนี้
ในอนาคตบริษัทยังมีนโยบายที่จะขยายช่องทางการจัดจำหน่ายสู่ประเทศอื่นๆ ทั้งในทวีปเอเชีย ยุโรป
ออสเตรเลีย และอเมริกาใต้อีกด้วย

4.3 แนวโน้มและภาวะอุตสาหกรรม

  อุตสาหกรรมผลิตภัณฑ์พลาสติก

อุตสาหกรรมพลาสติกในประเทศไทยจัดเป็นอุตสาหกรรมที่มีขนาดใหญ่
และมีความสำคัญต่อระบบเศรษฐกิจของประเทศเป็นอย่างมาก
เนื่องจากเป็นอุตสาหกรรมเชื่อมต่อระหว่างอุตสาหกรรมปิโตรเคมีและอุตสาหกรรมต่อเนื่องมากมาย
อาทิ อุตสาหกรรมบรรจุภัณฑ์ เครื่องใช้ไฟฟ้าและอิเลคทรอนิกส์ ยานยนต์และชิ้นส่วน เครื่องแต่งกาย
เฟอร์นิเจอร์ วัสดุก่อสร้าง เป็นต้น

จากข้อมูลของสำนักงานเศรษฐกิจอุตสาหกรรม กระทรวงอุตสาหกรรมระบุว่า
โรงงานผลิตผลิตภัณฑ์พลาสติกในประเทศไทยมีจำนวนประมาณ 5,000 โรงงาน
ซึ่งส่วนใหญ่เป็นโรงงานขนาดเล็ก มีเพียงร้อยละ 10 เท่านั้นที่เป็นโรงงานขนาดใหญ่
โดยมีส่วนของโครงสร้างต้นทุนในการผลิตประกอบด้วยวัตถุดิบ (เม็ดพลาสติก)ร้อยละ 70
แรงงานร้อยละ 10-15 พลังงานร้อยละ 5-8 ที่เหลือเป็นค่าใช้จ่ายอื่นๆ ร้อยละ 10-15

สายการผลิตอุตสาหกรรมปิโตรเคมี (ที่มา : http://www.ptit.org ,
สถาบันปิโตรเลียมแห่งประเทศไทย)

อย่างไรก็ดี
ประเทศไทยยังคงมีมูลค่าการนำเข้าสูงกว่ามูลค่าการส่งออกโดยส่วนมากเป็นการนำเข้าผลิตภัณฑ์ที่ประเทศไทยไม่สามารถผลิตได้
เช่น ผลิตภัณฑ์ที่มีสิทธิบัตรหรือลิขสิทธิ์
หรือผลิตภัณฑ์ที่มีปริมาณความต้องการใช้ไม่มากพอที่ผู้ประกอบการจะคุ้มต่อลงทุนในสายการผลิต
ประกอบกับการแข็งตัวของค่าเงินบาทในช่วงเวลาที่ผ่านมา
ส่งผลให้ความต้องการนำเข้าสินค้าเพิ่มสูงขึ้น

แนวโน้มอุตสาหกรรมผลิตภัณฑ์พลาสติกในปี 2556 นั้น
สำนักงานเศรษฐกิจอุตสาหกรรมกระทรวงอุตสาหกรรมได้คาดการณ์ว่าจะยังคงมีปัจจัยเสี่ยงจากภาวะการแข็งค่าของเงินบาท
ซึ่งส่งผลกระทบต่อความสามารถในการแข่งขันของผู้ประกอบการไทย
และปัจจัยเสี่ยงจากการปรับตัวสูงขึ้นของราคาเม็ดพลาสติกและราคาน้ำมัน
ซึ่งส่งผลให้ต้นทุนวัตถุดิบและต้นทุนค่าขนส่งเพิ่มสูงขึ้น อย่างไรก็ดี
ผู้ประกอบการในประเทศได้พยายามปรับตัวโดยการการเพิ่มประสิทธิภาพการผลิตและการนำเทคโนโลยีใหม่ๆ
มาช่วยในการผลิตมากขึ้น
รวมถึงมีการประสานความร่วมมือระหว่างอุตสาหกรรมต้นน้ำและปลายน้ำเพื่อลดภาระต้นทุนและความผันผวนของราคาวัตถุดิบที่มีแนวโน้มเพิ่มสูงขึ้น
และมีการพัฒนาช่องทางการขนส่งใหม่ๆ เพื่อลดระยะทาง ระยะเวลา และต้นทุนค่าขนส่ง นอกจากนี้
ยังมีการวิจัยและพัฒนาด้านผลิตภัณฑ์ เช่น การใช้ฟิลเล่อร์แทนเม็ดพลาสติกเพื่อลดต้นทุน
และการพัฒนาผลิตภัณฑ์ใหม่ ๆ เช่น
ผลิตภัณฑ์พลาสติกที่เป็นมิตรกับสิ่งแวดล้อมหรือสามารถย่อยสลายได้
เพื่อตอบสนองกระแสความต้องการผลิตภัณฑ์เพื่อสิ่งแวดล้อม
ซึ่งสามารถใช้ในการขยายตลาดและรักษามูลค่าการส่งออกของประเทศไทยเอาไว้

กฎระเบียบข้อบังคับที่เกี่ยวข้องกับอุตสาหกรรมผลิตภัณฑ์พลาสติก

1.  การเปิดเขตการค้าเสรีอาเซียน (ASEAN Economic Community: AEC)

ภายใต้กรอบการค้าเสรีอาเซียนในปี 2015 โดย 10
ประเทศในภูมิภาคอาเซียนรวมตัวกันประกอบด้วย ประเทศ ไทย, พม่า, ลาว, เวียดนาม,
มาเลเซีย, สิงคโปร์, อินโดนีเซีย, ฟิลิปปินส์, กัมพูชา,บรูไน
เพื่อที่จะให้มีผลประโยชน์ทางเศรษฐกิจร่วมกัน จะส่งผลต่ออุตสาหกรรมพลาสติกดังนี้

(1) การลดภาษีสินค้าใน เป็น 0% เร็วขึ้นจากกรอบ AFTA เดิม 3 ปี คือ จาก 2010 เป็นปี
2007 สำหรับสมาชิกอาเซียนเดิม 6 ประเทศ และ ปี 2015 เป็น 2012 สำหรับประเทศ CLMV
โดยได้กำหนดเพดานสำหรับสินค้าทั้งหมดใน Priority Sectors ไม่ต้องการเร่งลดภาษี
(Negative List) ไว้ที่ 15%

(2) การค้าบริการ - จะเร่งเปิดเสรีสาขาบริการใน Priority Sectors (สาขาสุขภาพ,
e-ASEAN, ท่องเที่ยวและการขนส่งทางอากาศ) ภายในปี ค.ศ. 2010 ทั้งนี้ ให้ใช้ ASEAN-X
formula ได้

(3) การลงทุน - จะเร่งเปิดการลงทุนในรายการสงวน (Sensitive List) ภายในปี 2010
สำหรับอาเซียนเดิม 6 ประเทศ ปี ค.ศ. 2013 สำหรับเวียดนามและ 2015 สำหรับกัมพูชา ลาว
และพม่า ทั้งนี้ ให้ใช้ ASEAN-X formula ได้
และส่งเสริมการผลิตในอาเซียนโดยการจัดตั้งเครือข่าย ASEAN free trade zones
เพื่อส่งเสริมการซื้อวัตถุดิบและชิ้นส่วนที่ผลิตในอาเซียน (outsourcing)
และดำเนินมาตรการร่วมเพื่อดึงดูด FDI

(4) การอำนวยความสะดวกด้านการค้าและการลงทุน - ซึ่งประกอบด้วยเรื่องต่างๆ คือ
กฎว่าด้วยแหล่งกำเนิดสินค้า พิธีการศุลกากร มาตรฐาน (standard and conformance)
การอำนวยความสะดวกด้านการขนส่ง และ logistics service สำหรับการขนส่ง
การอำนวยความสะดวกด้านการท่องเที่ยวในอาเซียน และ การเคลื่อนย้ายของนักธุรกิจ ผู้เชี่ยวชาญ
ผู้ประกอบวิชาชีพ และ แรงงานมีฝีมือ

(5) การส่งเสริมการค้าและการลงทุน และความร่วมมือในด้านอื่นๆ เช่น ทรัพย์สินทางปัญญา
ความร่วมมือด้านอุตสาหกรรม และการพัฒนาทรัพยากรมนุษย์
พิธีสารว่าด้วยการรวมกลุ่มรายสาขาของอาเซียน 11 สาขากำหนดมาตรการร่วม
ซึ่งคาบเกี่ยวกับทุกสาขาเช่นเดียวกับในกรอบความตกลงฯ
และมาตรการเฉพาะสำหรับการรวมกลุ่มแต่ละสาขานั้นๆ โดยรวมอยู่ในแผนการรวมกลุ่ม (Road
map) ซึ่งผนวกอยู่กับพิธีสารฯ

ภายใต้กรอบการเจรจา FTA ประเทศไทยมีข้อตกลง FTA แบบทวิภาคี ในกลุ่มผลิตภัณฑ์พลาสติกกับ
3 ประเทศคือ ออสเตรเลีย นิวซีแลนด์ และสาธารณรัฐประชาชนจีน ซึ่งในกรอบการเจรจา FTA
กลุ่มผลิตภัณฑ์พลาสติกหมวดถุงและกระสอบพลาสติกนั้น อัตราภาษีนำเข้าเหลือร้อยละ 0
กับประเทศคู่เจรจาทั้งสามคือ ออสเตรเลีย นิวซีแลนด์ และสาธารณรัฐประชาชนจีน ในขณะเดียวกัน
ประเทศคู่เจรจาลดอัตราภาษีให้ไทยเช่นเดียวกัน โดยประเทศออสเตรเลีย และนิวซีแลนด์
ตกลงจะลดอัตราภาษีนำเข้าผลิตภัณฑ์ถุงและกระสอบพลาสติกที่นำเข้าจากประเทศไทยเหลือร้อยละ 0
และประเทศสาธารณรัฐประชาชนจีนอัตราภาษีนำเข้าให้ประเทศไทยเหลือร้อยละ 0
ส่งผลให้ประเทศไทยมีการส่งสินค้าออกในหมวดผลิตภัณฑ์ถุงและกระสอบพลาสติกเพิ่มขึ้น
ไปยังประเทศออสเตรเลียและนิวซีแลนด์

2.  มาตรการต่อต้านการทุ่มตลาด (Anti-Dumping: AD)

มาตรการตอบโต้การทุ่มตลาด เป็นมาตรการทางการค้าที่ประเทศผู้นำเข้า
นำมาใช้เพื่อปกป้องอุตสาหกรรมภายในของประเทศตนเองที่ได้รับความเสียหาย
หรือมีแนวโน้มที่จะได้รับความเสียหายจากการทุ่มตลาด
อันเกิดจากการนำเข้าสินค้าจากต่างประเทศในราคาไม่เป็นธรรม
โดยหลักการแล้วการที่ประเทศผู้ส่งออกส่งออกสินค้าชนิดนั้นๆด้วยมูลค่าที่ต่ำกว่ามูลค่าปกติของสินค้าชนิดเดียวกันที่จำหน่ายภายใต้การบริโภคภายในประเทศผู้ส่งออกเองจะถือว่าได้มีการทุ่มตลาดเกิดขึ้น
โดยประเทศไทยซึ่งเป็นผู้ส่งออกถุงพลาสติกรายใหญ่ไปยังประเทศสหรัฐอเมริกาฯ
และกลุ่มประเทศสหภาพยุโรป ได้ถูกมาตรการตอบโต้การทุ่มตลาดจากกลุ่มลูกค้าผู้นำเข้าดังกล่าว
โดยมาตรการที่ประเทศผู้นำเข้านำมาใช้กับหมวดสินค้าถุงพลาสติกจากประเทศไทย
คือการเรียกเก็บภาษีการตอบโต้การอุดหนุนต่อสินค้าที่ได้รับการร้องเรียนในอัตราที่กำหนด

อย่างไรก็ตาม หลังจากที่ประเทศสหรัฐอเมริกาฯ
ได้ประกาศใช้มาตรการตอบโต้การทุ่มตลาดกับผลิตภัณฑ์ถุงพลาสติกกับประเทศไทยในปี 2547
นั้นได้มีการไต่สวนและยังคงอยู่ในระหว่างการไต่สวนเพื่อรอการตัดสิน
ทำให้ผู้ส่งออกจากประเทศไทยยังคงต้องถูกเรียกเก็บภาษีในอัตราร้อยละ 0.80-122.88 ต่อไป
จนกว่าผลการไต่สวนใหม่จะออกมาบังคับใช้ ส่วนการส่งออกไปยังกลุ่มประเทศสหภาพยุโรปนั้น
ประเทศไทยไม่ได้รับผลกระทบจากมาตรการดังกล่าวซึ่งบังคับใช่ในปี 2548มากนัก
เนื่องจากประเทศไทยถูกเรียกเก็บภาษีในอัตราร้อยละ 5.10-14.30
ซึ่งนับเป็นอัตราที่ต่ำกว่าประเทศคู่แข่งคือประเทศสาธารณรัฐประชาชนจีนเป็นอย่างมาก
ทำให้สินค้าถุงพลาสติกส่งออกจากประเทศไทยไปยังสหภาพยุโรป ยังคงมีศักยภาพที่สามารถแข่งขันได้

3.  กฎหมายที่เกี่ยวข้องกับการใช้ถุงพลาสติก

ปัจจุบันในบางประเทศได้มีการออกกฎหมายห้ามใช้ถุงพลาสติกบางประเภท เช่น
ประเทศสาธารณรัฐประชาชนจีนได้มีการออกหมายห้ามการผลิตถุงพลาสติกที่บางกว่า 0.025
มิลลิเมตรและห้ามใช้ถุงดังกล่าวในซุปเปอร์มาร์เกต และร้านค้าต่างๆ นอกจากนี้
ยังกำหนดให้ผู้ค้าปลีกเรียกเก็บถุงค่าถุงจากลูกค้าที่ต้องการใช้ถุงพลาสติก,
ประเทศสาธารณรัฐฝรั่งเศสและสาธารณรัฐอิตาลีอยู่ระหว่างการดำเนินการที่จะออกกฎหมายห้ามใช้ถุงที่ไม่สามารถย่อยสลายได้เองตามธรรมชาติตั้งแต่ปี
2553 เป็นต้นมา ดังนั้น
การออกกฎหมายดังกล่าวอาจส่งผลกระทบต่อปริมาณการใช้ถุงพลาสติกในอนาคต
ซึ่งอาจส่งผลกระทบต่อรายได้ของบริษัทในฐานะที่เป็นผู้จำหน่ายวัตถุดิบให้แก่กลุ่มผู้ผลิตถุงพลาสติกได้
อย่างไรก็ดี ผู้บริหารของบริษัทประเมินว่า กฎหมายที่เกี่ยวข้องกับการเลิกใช้ถุงพลาสติกดังกล่าว
เป็นเพียงการลดหรือเลิกใช้ถุงพลาสติกบางประเภทซึ่งจะส่งผลให้เกิดการปรับเปลี่ยนประเภทของการใช้ถุงพลาสติกเท่านั้น
ซึ่งในฐานะที่บริษัทเป็นหนึ่งในผู้นำด้านการจัดเตรียมวัตถุดิบให้แก่ผู้ประกอบการแปรรูปผลิตภัณฑ์พลาสติก
การเพิ่มข้อกำหนดหรือกฎเกณฑ์ต่าง ๆ
ที่เกี่ยวข้องกับผลิตภัณฑ์พลาสติกจึงนับเป็นโอกาสของบริษัทในการที่จะเสนอบริการและเข้าไปมีส่วนร่วมในการพัฒนาสินค้ากับผู้ประกอบการผลิตถุงพลาสติกต่าง
ๆ เพื่อให้สามารถปฏิบัติตามข้อกำหนดของประเทศต่าง ๆ ได้มากขึ้น อาทิ
การพัฒนาวัตถุดิบซึ่งทำให้ผลิตถุงพลาสติกที่มีคุณภาพตามที่ต้องการ
หรือการพัฒนาวัตถุดิบเพื่อใช้ผลิตถุงพลาสติกที่สามารถย่อยสลายได้เองตามธรรมชาติ เป็นต้น
โดยในปัจจุบัน บรษัทเป็นหนึ่งในสมาชิกผู้จัดตั้งสมาคมพลาสติกชีวภาพไทย
ซึ่งมีจุดประสงค์เพื่อส่งเสริมและพัฒนาอุตสาหกรรมพลาสติกชีวภาพในประเทศ

  4.4 ภาวะการแข่งขัน

ผู้บริหารของบริษัทประเมินว่า ผู้ประกอบการที่มีลักษณะธุรกิจใกล้เคียงกับบริษัทมีทั้งสิ้นประมาณ 7
ราย (นับรวมบริษัท) โดยแบ่งเป็นผู้ประกอบการรายใหญ่ซึ่งมีรายได้จากการขายอยู่ในระดับเกินกว่า
500.00 ล้านบาท จำนวน 3 ราย ซึ่งทุกรายเป็นผู้ประกอบการจากต่างประเทศ
ผู้ประกอบการขนาดกลางซึ่งมีรายได้จากการขายอยู่ในระดับตั้งแต่ 100.00 ล้านบาท ถึง 500.00
ล้านบาท จำนวน 4 ราย ซึ่งทุกรายเป็นผู้ประกอบการในประเทศ และผู้ประกอบการขนาดเล็ก
ซึ่งมีรายได้จากการขายในระดับที่ต่ำกว่า 100.00 ล้านบาทอีกหลายรายที่กระจายอยู่ตามพื้นที่ต่าง ๆ

บริษัท สาลี่ คัลเล่อร์ จำกัด (มหาชน) และบริษัทย่อยนั้น จัดอยู่ในกลุ่มของผู้ประกอบการระดับบน
มีส่วนแบ่งการตลาดประมาณร้อยละ 15 ในปี 2555
โดยพิจารณาจากรายได้จากการขายรวมของกลุ่มผู้ประกอบการที่มียอดขายระดับ 100.00
ล้านบาทขึ้นไป สำหรับภาวะการแข่งขันในธุรกิจ ผู้บริหารของบริษัทประเมินว่า
ถึงแม้จะมีผู้ประกอบการหลายรายในธุรกิจ แต่ภาวะการแข่งขันยังคงไม่รุนแรงมากนัก
เนื่องจากผู้ประกอบการแต่ละรายจะมุ่งเน้นฐานลูกค้าที่แตกต่างกันไป เช่น
เน้นการจำหน่ายมาสเตอร์แบตซ์ประเภทสีขาว (White Masterbatch)
หรือเน้นที่การจำหน่ายมาสเตอร์แบตซ์ประเภทสี (Colour Masterbatch)
หรือเน้นที่การใช้เม็ดพลาสติกประเภทใดประเภทหนึ่งในการผลิต เป็นต้น สำหรับบริษัทนั้น
ได้ให้ความสำคัญต่อการวิจัยและพัฒนา
โดยมีเป้าหมายสู่การเป็นผู้นำด้านวัตถุดิบสำหรับผลิตภัณฑ์พลาสติก ภายใต้แนวคิด “Compound
Value”
ซึ่งมุ่งเน้นการจำหน่ายสินค้าที่หลากหลายและครอบคลุมเพื่อตอบสนองความต้องการของลูกค้าให้ได้มากที่สุด
ทั้งลูกค้าที่มีความต้องการสินค้าแบบทั่วไป (Commodity) เช่น มาสเตอร์แบตซ์ประเภทสีขาว, สีดำ
และฟิลเล่อร์ หรือลูกค้าที่มีความต้องการสินค้าที่มีลักษณะเฉพาะ เช่น มาสเตอร์แบตซ์ประเภทสี
และสารเติมแต่ง นอกจากนี้ บริษัทยังสามารถรองรับคำสั่งซื้อแบบเฉพาะเจาะจงของลูกค้า
(Tailor made) ซึ่งต้องการสินค้าที่หลากหลายประเภทภายใต้คำสั่งซื้อเดียวกันได้อีกด้วย

4.5 การจัดหาวัตถุดิบและผลิตภัณฑ์

4.5.1 การจัดหาและแหล่งที่มาของวัตถุดิบหลัก

บริษัทมีการจัดหาวัตถุดิบทั้งจากในประเทศและต่างประเทศ โดยจะพิจารณาถึงคุณภาพ ต้นทุน
และระยะเวลาส่งมอบเป็นสำคัญ บริษัทมีการนำเข้าวัตถุดิบประเภทที่ไม่สามารถจัดหาได้ในประเทศ
หรือจัดหาได้ในราคาที่ต่ำกว่าในประเทศ นอกจากนี้
บริษัทยังมีนโยบายการนำเข้าวัตถุดิบเพื่อใช้เป็นเครื่องมือในการลดความเสี่ยงจากอัตราแลกเปลี่ยนอีกด้วย
(Natural Hedge)

  สำหรับวัตถุดิบหลักที่ใช้ในการผลิตผลิตภัณฑ์ของบริษัท มีดังต่อไปนี้

1) เม็ดพลาสติก (Resin) นับเป็นวัตถุดิบหลักในการผลิตมาสเตอร์แบตซ์และคอมพาวด์
โดยเฉลี่ยคิดเป็นสัดส่วนประมาณร้อยละ 40 – ร้อยละ 60
ของต้นทุนวัตถุดิบรวมของผลิตภัณฑ์ของบริษัท
เม็ดพลาสติกนั้นสามารถแบ่งออกเป็นประเภทและชนิดต่าง ๆ ที่หลากหลายซึ่งมีคุณสมบัติแตกต่างกันไป
การเลือกใช้เม็ดพลาสติกจะต้องเลือกให้เหมาะสมกับกระบวนการผลิตและวัตถุประสงค์การใช้งานของแต่ละผลิตภัณฑ์
ตัวอย่างประเภทของเม็ดพลาสติกที่บริษัทนำมาใช้เป็นวัตถุดิบหลักได้แก่ HDPE, LDPE, PP,PVC,
GPPS, EVA เป็นต้น

ปี 2555 บริษัทมีมูลค่าการสั่งซื้อเม็ดพลาสติกเท่ากับ 230.75 ล้านบาท หรือคิดเป็นสัดส่วนร้อยละ
45.07ของมูลค่าการสั่งซื้อวัตถุดิบรวม
โดยบริษัทมีการจัดหาเม็ดพลาสติกจากทั้งผู้ผลิตและผู้จัดจำหน่ายในประเทศและการนำเข้าจากต่างประเทศ
บริษัทมีการนำเข้าเม็ดพลาสติกจากประเทศ ญี่ปุ่น, มาเลเซีย, สิงคโปร์, การ์ต้า,
ซาอุดิอาระเบีย, สหรัฐอเมริกา และแคนนาดา

  2) สี (Colourant) นับเป็นวัตถุดิบที่สำคัญอีกประเภทหนึ่งของบริษัท
  สีที่บริษัทใช้เป็นวัตถุดิบในการผลิต

ส่วนใหญ่จะอยู่ในรูปของสีชนิดผง ปี 2555 บริษัทมีมูลค่าการสั่งซื้อสี เท่ากับ 144.84 ล้านบาท
หรือคิดเป็นสัดส่วนร้อยละ 29.13 ของมูลค่าการสั่งซื้อวัตถุดิบรวม
โดยบริษัทมีการจัดหาสีจากผู้ผลิตในต่างประเทศโดยผ่านตัวแทนจำหน่ายทั้งในประเทศและต่างประเทศ
ะ

1)  ฟิลเล่อร์ (Filler) ใช้สำหรับการผลิตมาสเตอร์แบตซ์หรือคอมพาวด์ประเภทฟิลเล่อร์ ปี
    2555 บริษัทมี

มูลค่าการสั่งซื้อฟิลเล่อร์ 48.99 ล้านบาท หรือคิดเป็นสัดส่วนร้อยละ 9.85
ของมูลค่าการสั่งซื้อวัตถุดิบรวม
โดยบริษัทมีการจัดหาฟิลเล่อร์จากผู้ผลิตและจัดจำหน่ายในประเทศทั้งหมดะ

2)  สารเติมแต่ง (Additive)
    ใช้สำหรับการผลิตมาสเตอร์แบตซ์หรือคอมพาวด์ประเภทสารเติมแต่งเป็น

หลัก ปี 2555 บริษัทมีมูลค่าการสั่งซื้อสารเติมแต่ง เท่ากับ 16.92 ล้านบาท
หรือคิดเป็นสัดส่วนร้อยละ 3.40 ของมูลค่าการสั่งซื้อวัตถุดิบรวม
โดยบริษัทมีการจัดหาสีจากผู้ผลิตในต่างประเทศโดยผ่านตัวแทนจำหน่ายทั้งในประเทศ

3) อื่นๆ เช่น สารช่วยในการกระจายตัวของเม่สี (Dispersing agent),
สารช่วยลดความฝืดในกระบวนการผลิต (Lubricants)
และสารช่วยเพิ่มคุณสมบัติบางประการให้แก่เม็ดพลาสติก (Processing Aids) เป็นต้น
บริษัทมีการจัดหาวัตถุดิบอื่น ๆ จากผู้จัดจำหน่ายในประเทศ
และมีการนำเข้าจากต่างประเทศสำหรับวัตถุดิบที่ไม่สามารถจัดหาได้ในประเทศไทย
หรือจัดหาได้ในราคาที่ถูกกว่าจากการนำเข้า

ตารางแสดงมูลค่าและสัดส่วนการสั่งซื้อวัตถุดิบในปี 2554 และปี 2555

  -------------- ------------------ --------- ------------------ ---------
  ประเภท         2554                         2555               

                 มูลค่า (ล้านบาท)      ร้อยละ     มูลค่า (ล้านบาท)      ร้อยละ

  เม็ดพลาสติก      201.40             46.34     230.75             45.07

  สี              39.06              8.99      144.84             29.13

  ฟิลเล่อร์         41.12              9.46      48.99              9.85

  สารเติมแต่ง      10.71              2.47      16.92              3.40

  อื่น ๆ           142.28             17.71     65.47              12.55

  รวม            434.56             100.00    506.97             100.00
  -------------- ------------------ --------- ------------------ ---------

สำหรับนโยบายการสั่งซื้อวัตถุดิบนั้น
บริษัทจะดำเนินการสั่งซื้อวัตถุดิบในปริมาณที่เพียงพอต่อการผลิตในระยะเวลาประมาณ 1 เดือน – 1
เดือนครึ่ง ทั้งนี้ บริษัทมีนโยบายในการสำรองวัตถุดิบคงคลังเพื่อนำมาใช้ในการผลิตเท่านั้น
มิได้มีนโยบายการสำรองวัตถุดิบเพื่อการเก็งกำไรแต่อย่างใด

  4.5.2 การผลิต

  ปัจจุบันบริษัทและบริษัทย่อยมีโรงงานตั้งอยู่ที่ ซอย 1C/1 นิคมอุตสาหกรรมบางปู
  จังหวัดสมุทรปราการ โดยมีกำลังการผลิตรวมเท่ากับ 22,657 ตัน ในปี 2555

การผลิตของบริษัทนั้น มีทั้งการผลิตตามคำสั่งซื้อของลูกค้า (Made to Order)
สำหรับสินค้าที่ต้องการคุณสมบัติเฉพาะตัว เช่น สี คุณลักษณะและคุณสมบัติต่าง ๆ
และมีการผลิตเพื่อเป็นสต็อคพร้อมจำหน่าย สำหรับสินค้าที่สามารถนำไปใช้ได้ทั่ว ๆ ไป เช่น
มาสเตอร์แบตซ์ประเภทสีดำและสีขาว ซึ่งเป็นสีพื้นฐานที่ใช้ได้ในงานทั่วไป
หรือมาสเตอร์แบตซ์ประเภทฟิลเล่อร์ ซึ่งใช้เพื่อทดแทนเม็ดพลาสติก เป็นต้น

บริษัทมีนโยบายในการส่งมอบสินค้าภายใน 3 วัน - 1 สัปดาห์หลังจากที่ลูกค้ายืนยันคำสั่งซื้อ
ขึ้นอยู่กับประเภทผลิตภัณฑ์และปริมาณสินค้าที่ลูกค้าสั่งผลิต สำหรับการตรวจสอบคุณภาพสินค้านั้น
ฝ่ายตรวจสอบคุณภาพจะเข้าไปดำเนินการตรวจสอบคุณภาพสินค้าในแต่ละขั้นตอนของการผลิตตามนโยบายการตรวจสอบและควบคุมคุณภาพของบริษัท

4.5.3 กระบวนการผลิต

  มาสเตอร์แบตซ์หรือคอมพาวด์

กระบวนการผลิตเม็ดพลาสติกมาสเตอร์แบตซ์หรือเม็ดพลาสติกคอมพาวด์
เริ่มต้นจากการวิเคราะห์สูตรผสม และจัดเตรียมวัตถุดิบตามสูตรผสมที่ต้องการ
ซึ่งประกอบด้วยวัตถุดิบหลักคือ เม็ดพลาสติก (Base Resins), สี (Colourant)} สารเติมแต่ง
(Additive), ฟิลเล่อร์ (Filler) และส่วนผสมอื่น ๆ
ซึ่งผ่านการวิเคราะห์และคำนวณสัดส่วนที่เหมาะสมแล้ว
เข้าสู่กระบวนการผสมเพื่อคลุกเคล้าส่วนผสมต่าง ๆ และหลอมด้วยความร้อนให้เข้าเป็นเนื้อเดียวกัน
จากนั้นส่วนผสมต่าง ๆ ซึ่งอยู่ในสภาพสารเหลวเข้มข้นจะถูกฉีดเป็นเส้น (เครื่องแบบ Twin
Screw) หรือไหลตามเกลียวท่อ (เครื่องแบบ Banbury)
เข้าสู่กระบวนการอัดและตัดให้เป็นเม็ดขนาดเท่า ๆ กัน
โดยสารเหลวเข้มข้นดังกล่าวจะถูกอากาศทำให้เย็นลงและค่อย ๆ
จับตัวมากขึ้นในระหว่างการลำเลียงเข้าสู่เครื่องตัด
จากนั้นเม็ดพลาสติกมาสเตอร์แบตซ์หรือคอมพาวด์ที่ได้จากการตัดจะถูกส่งผ่านน้ำเพื่อลดอุณหภูมิและเป่าให้แห้งก่อนส่งเข้าเครื่องคัดแยกขนาด
เพื่อทำการคัดแยกเม็ดพาสติกที่ได้ขนาดเข้าสู่กระบวนการบรรจุหีบห่อต่อไป

ทั้งนี้ ในการเลือกใช้เม็ดพลาสติก (Base Resin) ที่จะผลิตเป็นมาสเตอร์แบตซ์นั้น
จะต้องเลือกให้เหมาะกับประเภทของเม็ดพลาสติกที่จะใช้เป็นเนื้อของผลิตภัณฑ์พลาสติก
เพราะประเภทของเม็ดพลาสติก (Base Resin) นั้นมีผลต่อการกระจายตัวของสีในเนื้อพลาสติก
และอาจมีผลต่อคุณสมบัติของผลิตภัณฑ์พลาสติกที่ผลิตได้ นอกจากนี้
การเลือกใช้เม็ดพลาสติกจะต้องเลือกให้เหมาะสมกับกระบวนการผลิตและวัตถุประสงค์การใช้งานของแต่ละผลิตภัณฑ์อีกด้วย

  ผงสี

สำหรับกระบวนการผลิตผงสีนั้น
พนักงานผู้เชี่ยวชาญด้านการจำแนกสีของบริษัทในฝ่ายวิจัยและพัฒนาพร้อมด้วยอุปกรณ์และเครื่องมือที่ทันสมัย
อาทิ เครื่อง Spectrophotometer ซึ่งสามารถจำแนกสี
เพื่อทำการเปรียบเทียบชิ้นงานตัวอย่างกับข้อมูลสีต่าง ๆ ในฐานข้อมูลของบริษัท
เพื่อวิเคราะห์และพัฒนาสีที่ต้องการ
จากนั้นฝ่ายวิจัยและพัฒนาจะส่งข้อมูลสูตรผสมและวัตถุดิบที่ต้องในการผลิตให้แก่ฝ่ายผลิต นำสารต่าง
ๆ เทเข้าเครื่องผสม เพื่อคลุกเคล้าให้เข้ากันเพื่อผลิตเป็นผงสีตามที่ต้องการ

4.6 ผลกระทบสิ่งแวดล้อม

บริษัทได้ให้ความสำคัญในการดูแลและรักษาสิ่งแวดล้อมเป็นอย่างดี
และได้ให้ความร่วมมือในการปฏิบัติตามกฎระเบียบของหน่วยงานต่าง ๆ มาโดยตลอด
เพื่อช่วยลดผลกระทบต่อสิ่งแวดล้อมอันเกิดจากการผลิตของบริษัท
โดยมลภาวะที่เกิดขึ้นจากกระบวนการผลิตของบริษัทได้แก่ ฝุ่นละอองจากวัตถุดิบที่ฟุ้งกระจาย เช่น
ผงสีหรือฝุ่นผงจากฟิลเล่อร์ และกากน้ำมันจากการล้างเครื่องจักร
ในการจัดการกับมลภาวะทิ่เกิดขึ้นดังกล่าว บริษัทได้ติดตั้งเครื่องดักฝุ่น (Dust Collector)
ในบริเวณฝ่ายผลิต โดยฝุ่นที่ดักจับไว้ในเครื่องจับฝุ่นจะถูกรวบรวมและส่งมอบให้บริษัท เวส เซอร์วิส
จำกัด นำไปทำลายต่อไป สำหรับกากน้ำมันจากการล้างเครื่องจักรนั้น บริษัทได้ว่าจ้างบริษัท เวส
เซอร์วิส จำกัด เช่นเดียวกันเพื่อกำจัดมลภาวะดังกล่าว โดยในปี 2555
บริษัทมีค่าใช้จ่ายในการกำจัดมลภาวะดังกล่าวเป็นจำนวนเท่ากับ 250,000 บาท นอกจากนี้
บริษัทยังดำเนินการรักษาระดับความดังของเสียงที่เกิดขึ้นจากกระบวนการผลิตให้อยู่ในระดับที่ปลอดภัยรวมถึงการแจกอุปกรณ์ป้องกันให้แก่พนักงานสำหรับบริเวณที่มีระดับเสียงซึ่งอาจก่อให้เกิดอันตรายต่อสุขภาพของพนักงาน
โดยบริษัทได้ว่าจ้างให้ บริษัท เซฟตี้ แพลน จำกัด
เข้ามาทำการตรวจสอบและจัดทำรายงานการตรวจวัดระดับความดังของเสียง, ความเข้มของแสง
และความร้อนในโรงงานของบริษัทและบริษัทย่อยทุก 6 เดือน โดยในปี 2555
บริษัทมีค่าใช้จ่ายในการดำเนินการดังกล่าว จำนวน 89,924.93 บาท

ทั้งนี้ตั้งแต่เปิดโรงงานมา
บริษัทไม่มีข้อพิพาทหรือถูกฟ้องร้องเกี่ยวกับการสร้างผลกระทบต่อสิ่งแวดล้อมและไม่เคยได้รับการตักเตือนหรือการปรับจากหน่วยงานของรัฐตามกฎหมายที่บริษัทต้องปฏิบัติตามอันได้แก่
พระราชบัญญัติโรงงาน พ.ศ. 2535 และพระราชบัญญัติส่งเสริมและรักษาสิ่งแวดล้อม พ.ศ. 2535
บริษัทมีระเบียบในการรักษาสิ่งแวดล้อมในการดำเนินผลิตให้เป็นไปตามกฎเกณฑ์ที่สำนักงานเขตกำหนดไว้
โดยกรมโรงงานอุตสาหกรรม กระทรวงอุตสาหกรรม ได้ทำการตรวจสอบสภาพโรงงาน
และสภาพแวดล้อม และสรุปผลการตรวจสอบว่า
บริษัทอยู่ในเกณฑ์มาตรฐานไม่ก่อให้เกิดปัญหาต่อสภาพแวดล้อมแต่อย่างใด
และได้รับการต่ออายุใบอนุญาตโรงงานจากกรมโรงงานอุตสาหกรรมมาโดยตลอดนับตั้งแต่เปิดกิจการ

4.7 งานที่ยังมิได้ส่งมอบ

ณ วันที่ 31 ธันวาคม 2555 บริษัทฯมีภาระผูกพันรายจ่ายฝ่ายทุนจำนวนเงิน 39.42 ล้านบาท 0.72
ล้านเหรียญสหรัฐฯ หรือรวมเป็นเงินจำนวน 61.45 ล้านบาท (2554: 2.84 ล้านบาท 1.33
ล้านเหรียญสหรัฐฯ และ 1.60 ล้านฟรังก์สวิส หรือรวมเป็นจำนวนเงิน 99.18 ล้านบาท)
ที่เกี่ยวข้องกับการก่อสร้างอาคารโรงงานและซื้อเครื่องจักรและอุปกรณ์